recursal/SuperWikiNEXT-32B huggingface dataset:
**טליה סלנט** (נולדה ב-25 בנובמבר 1991) היא עיתונאית ספורט, שדרנית ומגישת טלוויזיה ישראלית, העובדת בקשת 12. לפני כן עבדה בערוץ הספורט וברשת 13. עורכת דין במקצועה.

ביוגרפיה
--------

סלנט גדלה בהתנחלות קדומים בשומרון. למדה באולפנה.

שירתה בצה"ל בגלי צה"ל בין 2009 ל־2012 ככתבת לענייני בריאות, ובהמשך ככתבת ספורט ועורכת חדשות.

אחרי שחרורה מצה"ל הצטרפה לערוץ הספורט ככתבת לענפים אולימפיים והפועל תל אביב בכדורגל. במקביל הגישה את התוכנית "מגרש פתוח" לצד טל ברמן. היא הגישה את אולפן מכבי תל אביב ביורוליג וכן את התוכנית שבת במגרש.

סלנט הייתה משתתפת קבועה בפאנל אולפן ליגת האלופות, הגישה את יציע העיתונות והגישה את מהדורת הערב של חדשות הספורט.

בשנת 2020 הצטרפה כמגישת פינה בתוכנית "מהצד השני עם גיא זהר", המשודרת בכאן 11.

במרץ 2022 עזבה סלנט את ערוץ הספורט, בו הגישה במשך עשור, והצטרפה לרשת 13, שם השתתפה בתוכנית "מדד ישראל" בהנחיית אברי גלעד ובתוכניות נוספות בערוץ זה.

בינואר 2023 החלה להגיש את התוכנית "זמן תוצאות" בקשת 12.

חיים אישיים
-----------

סלנט למדה משפטים באוניברסיטת תל אביב, והחלה התמחות במשרד עורכי הדין יגאל ארנון ושות', והוסמכה בינואר 2022 כעורכת דין.

ביולי 2018 נישאה סלנט בנישואים אזרחיים לדוד ליפשיץ, כותב ראשי ב"ארץ נהדרת". ב-2021 נולדה בִּתם המשותפת. לליפשיץ גם שני ילדים מנישואיו הקודמים.

קישורים חיצוניים
----------------

* טליה סלנט, ברשת החברתית פייסבוק
* טליה סלנט, ברשת החברתית אקס (טוויטר)
* טליה סלנט, ברשת החברתית אינסטגרם
* טליה סלנט, במיזם "אישים" לתיעוד היצירה הישראלית
* טליה סלנט, במסד הנתונים הקולנועיים IMDb (באנגלית)
* כל הדעות והפרשנויות של טליה סלנט, באתר ערוץ הספורט
* אתר למנויים בלבד רז שכניק, "פעם היה לי נורא קשה עם הלובן שלי, היו אומרים לי, 'את חייבת להשתזף'. עד היום לא מצאתי אדם לבן יותר ממני בארץ", באתר "ידיעות אחרונות", 18 ביוני 2019

הערות שוליים
------------

1. ↑   כתבת הספורט של גל"צ טליה סלנט מצטרפת לערוץ הספורט, באתר וואלה!‏, 20 באוגוסט 2012
2. ↑  רשת 13 ממשיכה במחטף מערוץ הספורט: מי מצטרפת?, באתר אייס, 14 במרץ 2022
3. ↑  זמן תוצאות באתר מאקו
4. ↑   ציוץ של טליה סלנט ברשת החברתית אקס (טוויטר), 16 בינואר 2022
5. ↑
6. ↑  ערן סויסה, המחאה הגאה של מגישי החדשות והספורט, באתר ישראל היום, 23 ביולי 2018
7. ↑
**צלילים במדבר** הוא פסטיבל למוזיקה ישראלית מקורית אשר מתקיים מדי שנה ברמת הנגב.

היסטוריה
--------

הפסטיבל נוסד בשנת 1997 על ידי המלחין, חבר קיבוץ שדה בוקר, מיכאל וולפה. וולפה הוא גם המנהל האמנותי של הפסטיבל מיום היווסדו. 

הפסטיבל מתקיים במקומות שונים ברחבי רמת הנגב במשך מספר ימים ובמסגרתו מתקיימות הופעות, סדנאות וסיורים באזור. מטרת הפסטיבל היא להציג "מגוון רחב ככל האפשר של העשייה המוזיקלית בארץ: פיוטים, זמר עברי, רוק, ג'אז, מוזיקה מודרנית, יוצרים ונגנים צעירים לצד וותיקים, מחול, משחק, מוזיקה להרכבים קטנים ומוזיקה סימפונית בתמהיל הפרוע שמאפיין את הפסטיבל מאז ראשית דרכו."

במסגרת הפסטיבל מתקיימות מחוות למלחינים וכותבים של הזמר העברי ושל מוזיקה קלאסית ישראלית. בכלל זה התקיימו מחוות לדוד זהבי, משה וילנסקי, נתן אלתרמן, לאה גולדברג ואחרים. הפסטיבל שם דגש על השתתפות מוזיקאים בתחילת דרכם, כמו תלמידי האקדמיה למוסיקה ולמחול בירושלים לצד אמנים מוכרים כמו ברי סחרוף, הראל סקעת, שלומי שבן והרכבים ישראליים וותיקים כמו סימפונט רעננה והסינפונייטה הישראלית באר שבע.

קישורים חיצוניים
----------------

* 

* אתר האינטרנט הרשמי של צלילים במדבר
* צלילים במדבר, ברשת החברתית פייסבוק
* שמואל ריפמן, מבשלים ריאיון עם מיכאל וולפה, מגזין נגב ברמה, 31 במאי 2009.
* הראל סקעת, "אל תלכי מכאן", מילים ולחן: ז'ק ברל, פסטיבל צלילים במדבר, 2009.
* ברי סחרוף, "כמה יוסי", עיבוד: נדב ויקינסקי, פסטיבל צלילים במדבר, 2008.
* ברי סחרוף, "עוד חוזר הניגון", מילים: נתן אלתרמן, פסטיבל צלילים במדבר, 2008.
פירוש נוסף ערך זה עוסק בסיסמה ישראלית מפורסמת. אם התכוונתם לאלבום אוסף של דני סנדרסון, ראו הטובים לטיס - נבחרת שירים.
כרזה משנת 1960
**הַטּוֹבִים לַטַּיִס** היא סיסמה ישראלית מפורסמת המזוהה עם חיל האוויר. הסיסמה נולדה ב-1960 ונועדה להגביר את ההתנדבות לקורס טיס. הוגה הסיסמה הוא משה הדר (פומי), שערך את בטאון חיל האוויר משך שנים ארוכות. הסיסמה זכתה לפרסום בזכות השימוש השגור בה בפיו של מפקד חיל האוויר הישראלי, עזר ויצמן, ובזכות קליטוּתה וקוצרה. היא סייעה לקבע את דימויו של חיל האוויר כמקום שבו מושלים האיכות והמצוינות.

הסיסמה ספגה ביקורת נוקבת בשנים שבהם שימשה שימוש נרחב, מצד אנשי אקדמיה, שראו בשימוש בה משום עידוד למיליטריזם. בראש המקטרגים על הסיסמה עמד נתן רוטנשטרייך, רקטור האוניברסיטה העברית. אחרים מצאו בה שמץ של התנשאות. הרמטכ"ל יצחק רבין התייחס לפן המוסרי של סיסמה זו בנאום הר הצופים, אותו נשא ב-28 ביוני 1967: "כשאמרנו "הטובים לטיס", בביטוי זה שהפך למושג, לא התכוונו רק לבחינה הטכנית ולכישרון הכפיים. התכוונו שעל מנת שיהיו טייסנו מסוגלים להביס את כל חילות האויב של ארבע מדינות תוך שעות ספורות, חייבים הם להיות דבקים בערכים של טוב מוסרי, ערכים של טוב אנושי." הסיסמה זכתה מאוחר יותר להרחבה ברוח שוביניסטית – **הטובים לטיס והטובות לטייסים**. היו שייחסו גם תוספת זו לעזר ויצמן, אך לייחוס זה לא נמצאו תומכים. בשנות ה-90 של המאה ה-20, כשעתרה אליס מילר לאפשר לנשים לשרת כטייסות בחיל האוויר, סוקר מאבקה לעיתים תחת הכותרת "הטובות לטיס", כפרפרזה על האמרה.

לסיסמה היו הדים נוספים בתרבות הפופולרית, והיא שימשה מצע לסיסמאות אחרות, ובהן "הטובים לפוליטיקה" (ובגרסה ששמה את תרבות הפוליטיקה ללעג: "הטובים לטיס – והשאר לפוליטיקה"). בהומורסקה "ניצחונו של אלעזר ויינרב או צעד גדול לקראת הסוציאליזם" של אפרים קישון מתוארים חייו העגומים של מהנדס במשרה ממשלתית, שבזכות שביתת המהנדסים יצא לחופשה בחו"ל, ושם מצא משרה מצוינת: "מוסר השכל: הטובים לטייס!". שיבוש הומוריסטי אחר בסיסמה נמצא במערכון "חִסכו ואִמצו" של הגשש החיוור, ובו נאמר "הטובים לטַיִח". עוד גרסה הומוריסטית נמצאת בשם שבחר דני סנדרסון לאלבום אוסף של שיריו מ-1992: "הטובים לטייס – נבחרת שירים". בשיר "שם צפרדע" מ-2010 של להקת אלמנה שחורה מופיעה פרפרזה על המשפט והמשכו: "איך הטובים לטיס- הפקידות למפקדים[?]"

קישורים חיצוניים
----------------

* משה הדר (פומי), ‏מאחורי המילים, באתר חיל האוויר הישראלי
* ענר גוברין, ‏הטובים לטיס, **בטאון חיל האוויר** 164-165, יולי 1988, באתר הספרייה הדיגיטלית להיסטוריה ומורשת חיל האויר

הערות שוליים
------------

1. ↑  הטובים לאל.איי, באתר "שבוע ישראלי", 19 בדצמבר 2008
2. ↑  עזר ויצמן, **לך שמים לך ארץ**, הוצאת מעריב, תל אביב 1975, עמ' 218
3. ↑  גלית רויכמן, נאום הר הצופים, באתר ynet, 5 ביוני 2009.
4. ↑  אורי אבנרי, 27 המופלאים, באתר הגדה השמאלית
**בראשידה אלוהים** (אנגלית: **Brasheedah Elohim**; נולדה ב-1 בנובמבר 1980 במאונט טרמפר, ניו יורק) היא כדורסלנית יהודייה ישראלית-אמריקאית המשחקת בעמדת הפאוור פורוורד בא.ס. רמת השרון.

ביוגרפיה
--------

אלוהים שיחקה בקבוצת הכדורסל של אוניברסיטת מרילנד איסט שור בין 2000 ל-2002, ומאוחר יותר עזבה לקבוצת ליידי ברונקוס של אוניברסיטת פאייטוויל (Fayetteville) מצפון קרוליינה. בקבוצה זו הייתה שחקנית חמישייה. החל מ-2003 שיחקה אלוהים גם בנבחרת הטניס של האוניברסיטה.

בשנת 2007 הצטרפה לקבוצת אליצור רמלה. בהיותה יהודייה, קיבלה אזרחות ישראלית עם הגיעה לישראל, מכוח חוק השבות. לאורך העונה, בסיומה זכתה הקבוצה בדאבל (אליפות+גביע), אלוהים לא התבלטה במיוחד, אך התעלתה על עצמה במשחק הרביעי של סדרת חצי הגמר, בו גברה רמלה על רמת השרון, עד כי מאמנה, אלי רבי, ציין כי "ניתן לסכם את המשחק בשתי מילים: בראשידה אלוהים".

בעונת 2008/2009 שיחקה אלוהים במכבי בנות אשדוד והייתה לאחת השחקניות הבולטות בקבוצה. ובתחילת עונת 2009/2010 חתמה בקבוצת אס"א ירושלים. בתחילת עונת 2011/2012 חתמה במכבי בנות אשדוד, עימה זכתה בדאבל (אליפות+גביע).

לדברי בראשידה אלוהים, אמה החליפה את שם משפחתה המקורי ל"אלוהים" מכיוון שלא רצתה שילדיה יקבלו "שם של עבד".

אחייניה הוא השחקן אייזאה אלוהים .

קישורים חיצוניים
----------------

הערות שוליים
------------

1. ↑  דיווח על המשחק באתר ערוץ הספורט.
2. ↑  רענן וייס, אלוהים הגיעה ארצה: "שחקניות לא יפחדו מהשם שלי", באתר ynet, 22 ביולי 2007
3. ↑  יואב מודעי, שליח ערוץ הספורט לארה"ב, כוכב NBA עם רקע יהודי? הכירו את אייזאה אלוהים, באתר ערוץ הספורט 5, ‏16.06.22
**רעות דוד** (נולדה ב-3 ביוני 1989) היא כדורגלנית ישראלית, ששיחקה בעמדת הבלמית בקבוצת בנות נתניה בליגה הלאומית בכדורגל נשים ובנבחרת ישראל.

ביוגרפיה
--------

דוד החלה לשחק כדורגל בגיל צעיר, בצוותא עם אחותה, שני, בקבוצת הכדורגל לילדים של מכבי חדרה, משום שלא הייתה אז מסגרת כדורגל נשים שתוכל לקלוט אותה. עם הקבוצה זכתה בגביע טורניר "פוקס קידס", שאף זיכה אותה בנסיעה לטורניר העולמי בברצלונה באותה שנה. עד הקמת קבוצת הכדורגל שיחקה בקבוצת כדורסל.

עם הקמת קבוצת כדורגל הנשים מכבי כישרונות חדרה ב-2004 הצטרפה לקבוצה.

קריירה מקצועית
--------------

### מועדונים

דוד שיחקה במכבי כישרונות חדרה החל מעונת 2004/2005 ועד עונת 2020/2021 ברצף. במהלך תקופה זו הייתה קפטנית הקבוצה במשך שנים רבות. הישג השיא של דוד היה זכיית הקבוצה בגביע המדינה בעונת 2014/2015 והנפת הגביע כקפטנית הקבוצה.

### נבחרת ישראל

דוד צורפה לנבחרת ישראל עד גיל 19 ורשמה במסגרתה 7 הופעות, במהלכן כבשה שער אחד.

את הופעת הבכורה שלה בנבחרת הבוגרת ערכה במשחק ידידות נגד נבחרת בלארוס, ב-15 באוגוסט 2009. בסך הכל רשמה 5 הופעות בנבחרת הבוגרת של ישראל, בהן כבשה שער אחד.

תארים
-----

מכבי כישרונות חדרה
* גביע המדינה: 2014/2015

קישורים חיצוניים
----------------

* פרופיל, באתר Soccerdonna (בגרמנית)
* פרופיל, באתר ההתאחדות לכדורגל בישראל
* גם בנות יכולות באתר וואלה ספורט, 20 באפריל 2006
* מכורות לכדור באתר גפן מגזין המושבות, 16 ביולי 2010
* שני ורעות דוד כדורגל חלומי באתר העיר ניוז, 10 בינואר 2021
**נוהו** (באנגלית: **NoHo**) היא שכונה ברובע מנהטן של העיר ניו יורק במדינת ניו יורק שבארצות הברית.
שמה של השכונה הם ראשי תיבות של המשפט באנגלית "**No**rth of **Ho**uston Street" - "צפונית לרחוב האוסטון" - במעין משחק מילים עם שם השכונה הדרומית לרחוב האוסטון - ה"סוהו" שהוא ראשי תיבות של המשפט "**So**uth of **Ho**uston" - "דרומית לרחוב האוסטון").
השכונה גובלת בדרומה ברחוב האוסטן, במערבה בשכונת הבאורי, בצפונה בכיכר אסטור ובמערבה בשדרת ברודוויי. השכונה ממוקמת בין השכונות גריניץ' וילג' והאיסט וילג'.

השכונה הוקמה בשנות ה-20 של המאה ה-19 עת שהוקם רחוב לאפייט. רחוב זה היה רחוב אופנתי ויוקרתי. קודם להקמת הרחוב היה האזור בו ממוקמת השכונה אזור חקלאי בו חוות רבות. לאחר הקמת השכונה הפכה השכונה למרכז תרבות. שרידים לתקופה זו הם מבני הקולונייד רו שנבנה בשנת 1833 ומבנה התיאטרון הציבורי בו פועל גם כיום התיאטרון הציבורי של ניו יורק.

ב-29 ביוני 1999 הוכרזו מבנים רבים בשכונה כמבנים היסטוריים לשימור בשל אופיים הייחודי.

קישורים חיצוניים
----------------

ויקישיתוף מדיה וקבצים בנושא **נוהו** בוויקישיתוף
* ההיסטוריה של השכונה

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: d4b02b9b-c3b9-4446-8555-d1b34682f7f6

 |
במחסנית הפריט העליון ביותר, אשר הוסף אחרון, הוא גם הראשון שמוצא מהמחסנית. לפיכך, מחסנית פועלת בשיטת נאי"ר.
**נכנס אחרון יוצא ראשון** (בראשי תיבות: **נאי"ר**; באנגלית: **LIFO**) הוא מונח המשמש בתחום מדעי המחשב, בתחום החשבונאות ובתחום יחסי העבודה.

מדעי המחשב
----------

בתחום מדעי המחשב ותורת התורים, נאי"ר מתייחס לצורה שבה פריטי מידע מאוחסנים בבסיס נתונים ולצורת הטיפול בפריטי מידע אלו. פריט מידע אשר הוכנס אחרון למסד נתונים הוא הראשון שיצא ממנו. דוגמה למנגנון הפועל בצורה זו היא מחסנית (stack) של כלי נשק, בה הכדור האחרון שהוכנס למחסנית, הוא גם הכדור הראשון שנורה מכלי הנשק. מחסנית היא גם שמו של המונח המתאר מנגנון זה.

דוגמה נוספת להמחשת דרך הפעולה של נאי"ר היא מעלית צפופה. לאחר שהמעלית מגיעה ליעדה, הראשונים לצאת ממנה הם האחרונים שנכנסו אליה קודם לכן.

חשבונאות
--------

בתחום החשבונאות, נאי"ר היא שיטה חשבונאית לספירת המלאי ולקביעת ערכו. על פי שיטה זו, החברה רושמת בספריה את היחידות האחרונות שנרכשו כיחידות הראשונות שנמכרו.

הואיל ומחירים עולים באופן כללי עם הזמן, שיטה זו רושמת קודם את המכירות של המלאי היקר ביותר ועל ידי כך מקטינה את היטלי המס. אולם, שיטה זו מבטאת רק לעיתים נדירות את ההיבט המסחרי כיום (מקרה שבו תבואה מוספת ומוצאת מראש הערימה הוא לרוב מקרה מבודד) ולכן הוצאה מחוץ לחוק תחת עקרונות חשבונאיים מקובלים בבריטניה והוועדה לתקנים בינלאומיים בחשבונאות. ניתן להשתמש באומדן נאי"ר במסגרת עקרונות חשבונאיים מקובלים בארצות הברית ואכן ישנן חברות המשתמשות בשיטה זו כדי לחסוך בהוצאות מיסים.

שיטת נאי"ר Lifo נוטה לדחות את ההכרה ברווח נקי לתקופות מאוחרות יותר, דבר הגורם לחיסכון זמני בהוצאות מיסים ולתזרים מזומנים גבוה יותר. עקב כך, על חברות לקבל אישור מיוחד מרשות מס ההכנסה של ארצות הברית על ידי מילוי טופס 970.

### חיסול מלאי ישן

למרות היתרון בדחיית מיסים, ניהול מלאי בשיטת נאי"ר יכולה להוביל למצב שבו כאשר קיים מחסור במלאי חדש, המלאי הישן יותר נמכר. אם המחירים עלו, באמצעות אינפלציה לדוגמה, אזי למלאי הישן יהיה מחיר עלות נמוך יותר, ומכירתו תגרור הכרה ברווח נקי גבוה יותר ותשלום של מיסים גבוהים יותר. התוצאה היא ביטול יתרון דחיית המיסים, יתרון אשר עודד מלכתחילה את השימוש בשיטת ניהול מלאי זו. קיימות חברות שלהם מלאי רב וישן במחיר עלות נמוך מאוד. עבור חברות אלו, מכירה של המלאי הישן תביא לידם רווח נקי גדול במיוחד אך גם תשלומי מיסים גבוהים מאוד. מסיבה זו מס ההכנסה בישראל מחייב שימוש בשתי שיטות בלבד - נכנס ראשון יוצא ראשון (FIFO) וממוצע משוקלל.

יחסי עבודה
----------

כאשר מתעורר צורך בפיטורי צמצום במקומות עבודה מאורגנים, דרישה מקובלת של ארגון העובדים היא שהפיטורים ייעשו בשיטת "נכנס אחרון יוצא ראשון", כלומר שקודם כל יפוטרו העובדים החדשים, ורק לאחר מכן תגיע חרב הפיטורים אל העובדים הוותיקים.

במסורת היהודית
--------------

רש"י בפירושו לפרשת מכירת הבכורה בספר בראשית מתאר שלידת עשיו לפני יעקב נובעת מעקרון נאי"ר:

> 
> יעקב נוצר מטיפה ראשונה ועשו מן השנייה. צא ולמד משפופרת שפיה קצרה, תן לה שתי אבנים זו אחר זו, הנכנסת ראשונה תצא אחרונה והנכנסת אחרונה תצא ראשונה, נמצא עשו הנוצר באחרונה יצא ראשונה ויעקב שנוצר ראשונה יצא אחרון
> 
> 
> 
> — רש"י, בראשית פרק כה פסוק כו
>

ראו גם
------

* נכנס ראשון יוצא ראשון (נרי"ר)

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **LIFO** |
הנפת הדגל בגראונד זירו, צילם: **תומאס פרנקלין**.  
מימין לשמאל: **בילי אייזנגריין**, **דן מקויליאמס** ו**ג'ורג' ג'ונסון**
**הנפת הדגל בגראונד זירו** הוא תצלום מפורסם שצולם על ידי תומאס פרנקלין, בו נראים שלושה כבאים אמריקאים המניפים את דגל ארצות הברית על הריסות מרכז הסחר העולמי (אזור המכונה גראונד זירו), לאחר פיגועי 11 בספטמבר. התצלום פורסם בעיתון האמריקאי "the Bergen Record" ב-12 בספטמבר 2001, ולאחר כמה ימים הופץ ופורסם במספר רב של עיתונים ברחבי העולם. שמו הרשמי של התצלום הוא "**הרוח של גראונד זירו**" (Ground Zero Spirit). פרנקלין העיד מאוחר יותר כי ברגע בו צילם את התמונה הוא ראה את הדמיון בינה לבין תצלום הנפת הדגל באיוו ג'ימה.

כחצי שנה לאחר צילום התמונה, ב-11 במרץ 2002, יצא בול המבוסס עליה הנקרא "גיבורים 2001" (Heroes 2001). הבול נחשף בסיומו של טקס חגיגי, בו נפגשו תומאס פרנקלין ושלושת הכבאים שבתמונה יחד עם נשיא ארצות הברית ג'ורג' ווקר בוש.

הנפת הדגל בגראונד זירו לא תועדה רק בתצלום אחד. הצלם האמריקאי ריקי פלורס צילם אותה גם הוא, אם כי מזווית שונה מזו של פרנקלין.

קישורים חיצוניים
----------------

* הנפת הדגל בגראונד זירו, מתוך "מגזין התמונות המפורסמות" (באנגלית)
* ריאיון עם שלושת הכבאים שבתצלום (באנגלית)

הערות שוליים
------------

1. ↑  Ricky Flores,‏ "The Praise is not worth the price. I wish that I never had to take that picture.", באתר New York Press Photographers Association Inc.‎

חשיפת הבול שהונפק לפי התצלום. הכבאים עומדים לצד נשיא ארצות הברית, צלם התמונה, המנהל הכללי של דואר ארצות הברית ג'ון פוטר וחבר הקונגרס גארי אקרמן, שייצג את המחוז החמישי של ניו יורק

| פיגועי 11 בספטמבר |
| --- |
| רקע | ההכנות לפיגועי 11 בספטמבר • פעולות החילוץ בתאומים • השפעות הפיגועים • תאוריות הקשר • הוועדה לחקר אירועי 11 בספטמבר |  |
| חטיפות המטוסים | טיסה 11 של אמריקן איירליינס • טיסה 175 של יונייטד איירליינס • טיסה 77 של אמריקן איירליינס • טיסה 93 של יונייטד איירליינס |
| אמנות ותרבות | 9/11 ההבדל הקטן • Tears in Heaven ‏• האדם הנופל • התייר ממגדלי התאומים • האנדרטה הלאומית והמוזיאון לפיגועי 11 בספטמבר • האנדרטה הלאומית לטיסה 93 • האנדרטה לזכר קרבנות אסון מגדלי התאומים (ירושלים) • הנפת הדגל בגראונד זירו • מגדלי התאומים (סרט) • טיסה 93 (סרט) • 11 בספטמבר (סרט) • פסטיבל הסרטים טרייבקה • צייטגייסט • הספירה • 9/11: בתוך חדר המלחמה של הנשיא |
| שונות | מרכז הסחר העולמי • מגדל החירות • מגדלי התאומים • גראונד זירו |
**מיקאל אזירה** (באנגלית: **Micheal Azira**; נולד ב-22 באוגוסט 1987) הוא כדורגלן עבר אוגנדי המשחק בעמדת הקשר.

קריירת מועדונים
---------------

אזירה התחיל לשחק כדורגל בגיל 19 כאשר קיבל גרין קארד והצטרף לליגת המכללות של ארצות הברית, בה שיחק שלוש שנים.

בשנת 2012 חתם בצ'ארלסטון באטרי מליגת הכדורגל של ארצות הברית.

ב-6 במרץ 2014 אזירה חתם בסיאטל סאונדרס מה-MLS. ב-23 במרץ אזירה ערך את הופעת הבכורה שלו בקבוצה במשחק הליגה נגד מונטריאול אימפקט. בעונת 2014 אזירה זכה עם סיאטל בגביע ארצות הברית.

בדצמבר 2015 הצטרף לקולורדו ראפידס.

ב-8 באוגוסט 2018 נבחר בסיבוב הרביעי של הסופר-דראפט על ידי מונטריאול אימפקט.

ב-1 בפברואר 2021, אזירה חתם בניו מקסיקו יונייטד.

קריירה בינלאומית
----------------

בשנת 2016 אזירה זומן לראשונה לסגל נבחרת אוגנדה. ב-11 בינואר 2017 אזירה ערך את הופעת הבכורה שלו בנבחרת בהפסד 3-0 לחוף השנהב.

אזירה השתתף עם הנבחרת בגביע אפריקה לאומות 2017, בו שיחק שני משחקים.

קריירת אימון
------------

אזירה שימש כמאמן בקבוצות נערים באקדמיית דניאל איסלנד.

בשנת 2011 זכה עם אוניברסיטת מובייל באליפות ליגת המכללות.

קישורים חיצוניים
----------------

ויקישיתוף מדיה וקבצים בנושא **מיקאל אזירה** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מיקאל אזירה"**.
**השריקה של התנועה** היא תוכנית טלוויזיה תיעודית ישראלית ששודרה בטלוויזיה החינוכית הישראלית. התוכנית שודרה בין 20 ביוני 2018 עד 23 ביולי 2018.

עלילה
-----

"השריקה של התנועה" היא סדרת טלוויזיה תיעודית ישראלית העוקבת אחר סיפורן של תנועות הנוער בישראל, מציגה מבט מפוכח ומורכב על התפקיד המרכזי של תנועות הנוער בעיצוב הנעורים והחברה הישראלית, חברויות אמת, סוציאליזם תמים ואהבות ראשונות, לצד האידאולוגיות הגדולות והפוליטיקה הקטנה.

בעוד גיבורי הסדרה, חניכי תנועות הנוער מאז וגם היום, מתרפקים על רגעי הקסם של הנעורים בתנועה, צפים ועולים גם פצעי הבגרות המבצבצים דרך המדורה ושרוך החולצה המגויסת. סיפורי ההתבגרות האישיים של הדמויות הופכים בסדרה לסיפור ההתבגרות של החברה הישראלית ומעלים שאלות בנוגע למהו נוער, מה ראוי שיהיה תפקידו בחברה ומה סוד הצלחתן של תנועות מסוימות וכישלונן של תנועות אחרות עם חגיגות מאה שנה להיווסדן.

פרקים
-----

### עונה ראשונה

| מספר הפרק | שם הפרק | תאריך שידור מקורי ישראלישראל |
| --- | --- | --- |
| 1 | "היינו ילדים" | 20 ביוני 2018 |
| 2 | "שקיעתה של הזריחה" | 26 ביוני 2018 |
| 3 | "הנני" | 5 ביולי 2018 |
| 4 | "צעירים לנצח" | 12 ביולי 2018 |
| 5 | "על קו הזינוק" | 23 ביולי 2018 |

ראו גם
------

* אחת שיודעת
* תריץ אחורה
* חדשות מהעבר

קישורים חיצוניים
----------------

* השריקה של התנועה, במיזם "אישים" לתיעוד היצירה הישראלית
* אלישיב רייכנר, ‏בלי תחושת שליחות: למה צעירים מצטרפים לתנועות הנוער, בעיתון מקור ראשון, 3 ביולי 2018
**אופיר שחם** (נולדה ב-23 בנובמבר 2004) היא מתעמלת אומנותית ישראלית.

קריירה
------

בשנת 2023 נכללה שחם בנבחרת ישראל בהתעמלות אמנותית יחד עם ליזה בנצ'וק, דיאנה סברצוב, הדר פרידמן, רומי פריצקי, ושני בקנוב. בחודש מרץ היא השתתפה בתחרות סבב גביע העולם באתונה שביוון, בה זכתה הנבחרת במדליות זהב בתחרויות הקרב-רב ו-5 חישוקים, ובמדליית כסף בתחרות 3 סרטים ו-2 כדורים. בתחרות שנערכה בחודשים מרץ-אפריל בסופיה שבבולגריה ובתחרות שנערכה בחודש אפריל בבאקו שבאזרבייג'ן הן זכו במדליית כסף בתחרות הקרב-רב, ובמדליות זהב בתחרויות 5 חישוקים ו-3 סרטים ו-2 כדורים.

באליפות אירופה בהתעמלות אמנותית שנערכה בחודש מאי בבאקו שבאזרבייג'ן זכתה הנבחרת במדליית ארד בתחרות הצוותית יחד עם עדי כץ ודניאלה מוניץ, במדליות כסף בתחרויות הקרב-רב ו-3 סרטים ו-2 כדורים, ובמדליית זהב בתחרות 5 חישוקים.

בתחרות סבב גביע העולם שנערכה בחודש יולי במילאנו שבאיטליה זכתה יחד עם הנבחרת במדליות כסף בתחרויות הקרב-רב ו-3 סרטים ו-2 כדורים, ובמדליית זהב בתחרות 5 חישוקים.

באליפות העולם בהתעמלות אמנותית שנערכה בחודש אוגוסט בולנסיה שבספרד זכתה הנבחרת במדליות זהב בתחרות הקרב-רב בתוצאה של 70.800 נקודות ובתחרות 3 סרטים ושני כדורים בתוצאה של 34.800 נקודות.

קישורים חיצוניים
----------------

ויקישיתוף מדיה וקבצים בנושא **אופיר שחם** בוויקישיתוף

הערות שוליים
------------

1. ↑  Gymnastics - World Cup Rhythmic Gymnastics - Athens 2023 - Results באתר The Sports (באנגלית)
2. ↑  Gymnastics - World Cup Rhythmic Gymnastics - Sofia 2023 - Results באתר The Sports (באנגלית)
3. ↑  Gymnastics - World Cup Rhythmic Gymnastics - Baku 2023 - Results באתר The Sports (באנגלית)
4. ↑  2023 Team Results,‏ 20 במאי 2023 (באנגלית)
5. ↑  2023 Groups All-Around,‏ 20 במאי 2023 (באנגלית)
6. ↑  Gymnastics - Milan - 2023 - Detailed results באתר The Sports (באנגלית)
7. ↑  היסטוריה: זהב לנבחרת ההתעמלות האמנותית באתר ערוץ הספורט, 25 באוגוסט 2023 (בעברית)
8. ↑  ענקיות: זהב לישראל בתרגיל המשולב באליפות העולם באתר ערוץ הספורט, 27 באוגוסט 2023 (בעברית)
דיוקן עצמי מיניאטורי של ז'אן פוקה (שנת 1450)
**דיוקן מיניאטורי** הוא דיוקן בגודל מיניאטורי, בדרך כלל בצבעי גואש, מים, או אמייל.

דיוקנאות מיניאטוריים החלו לצבור פופולריות באירופה במהלך המאה ה-16, ובמהלך המאות ה17 וה-18. הם שימשו כאמצעי להכרות בין אנשים שאינם נמצאים בקרבה אחד לשני. כך, אציל המציע את בתו לנישואין, היה שולח את דיוקנה עם שליח לבקר מחזרים פוטנציאליים. וכן, חיילים וימאים נהגו לשאת מיניאטורות של יקיריהם בזמן מסע.

היסטוריה
--------

דיוקן מיניאטורי של ג'ורג' וושינגטון על ידי הצייר רוברט פילד (1800)
דיוקנה של מרגרט רופר (1536) צבעי גואש על קלף המחובר לקרטון של הצייר הנס הולביין
המיניאטורות הראשונות היו מנייר קלף מתוח ועליו ציירו בצבעי מים. במחצית השנייה של המאה ה-17 זיגוג מאמייל על גבי נחושת הפך לפופולרי. במאה ה-18 מיניאטורות צוירו בצבעי מים על גבי שנהב והגיעו לגודל של 4X3 ס"מ. המיניאטורות שימשו לעיתים קרובות כמזכרות אישיות או כמכסה לקופסת טבק או תכשיטים. 

מאמצע המאה ה-19, לאחר התפתחות הדאגרוטיפ והצילום, ירדה הפופולריות של המיניאטורות.

### אנגליה

דיוקן מיניאטורי התפתח מכתב היד המאויר, שהוחלף, לצורך איור ספרים, על ידי טכניקות כגון דפוס עץ והדפסה על אבן. עם ציירי מיניאטורות הדיוקן הראשונים נמנו ציירים כדוגמת ז'אן פוקה וסיימון בנינג, שבתו לוינה טירלינק ציירה מיניאטורות בעיקר דיוקנאות, ועברה לאנגליה, שם קודמה בתפקיד צייר חצר המלוכה, הנס הולביין, יצר מספר מיניטורות.

### צרפת

עם ציירי הדיוקנאות המיניאטוריים הראשונים היו ז'אן קלואה, ובנו פרנסואה קלואה, ז'אן פוקה ואחרים. ומאוחר יותר גם ציירים כדוגמת פרנסואה בושה.

### ספרד

פרנסיסקו דה גויה הוא צייר ספרדי שידוע כי צייר מספר דיוקנאות מיניאטוריים.

### ארצות הברית

הסגנון האנגלי של מיניאטורות דיוקן הגיע גם למושבות האמריקניות; בין ציירי המיניאטורות האמריקניות המוקדמות ביותר הייתה מרי רוברטס שגם הייתה האישה האמריקאית הראשונה שעבדה על מיניאטורות. המיניאטוריסטית עמליה קיסנר קוּדֶר הייתה ידועה בדיוקנאות של אנשי המעמד הגבוה בניו יורק והאצולה האירופית בעשור האחרון של המאה ה-19. בין יצירותיה בצבעי מים על שנהב היו דיוקנותיהם של ניקולאי השני, קיסר רוסיה וססיל רודס. אחד מציירי המיניאטורות המפורסם ביותר באמריקה במהלך המאה ה-18 היה רוברט פילד שהיה מוכר, בין היתר, בשל דיוקנו של ג'ורג' וושינגטון.

חומרים
------

מיניאטורות דיוקן רבות צוירו בצבעי שמן, צבעי מים ואמייל, אך בעיקר בצבעי מים. מיניאטורות הולנדיות וגרמניות רבות צוירו בשמן על נחושת. טכניקה שיוחסה גם לרבים מהאמנים האיטלקים הגדולים, בעיקר אלה מבולוניה. 

מ-1650 ואילך מיניאטורות נצבעו בזיגוג אמייל. ז'אן פטיטו (1607–1691) היה מבולטי הציירים בחומר, וצייר דיוקן מיניאטורי של לואי הארבעה עשר, מלך צרפת. 

במהלך המאה ה-18, צבעי מים על השנהב הפך למדיום הסטנדרטי. השימוש בשנהב אומץ לראשונה בסביבות 1700, בשלהיי שלטונו של ויליאם השלישי; מיניאטורות שקדמו להם צוירו על עור של עופות, קלף או קרטון, וחלקם על גבם של קלפי משחק או שכבה דקה של קלף על גבי קלף משחק.

קישורים חיצוניים
----------------

ויקישיתוף מדיה וקבצים בנושא **דיוקן מיניאטורי** בוויקישיתוף
* דיוקנאות מיניטוריים במוזיאון ויקטוריה ואלברט (באנגלית)
* מיניאטורות דיוקן, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007565786605171
* BnF: cb119460751 (data)
* GND: 4170041-7
* LCCN: sh85105106
* NKC: ph115323

 |
**רומי פריצקי** (נולדה ב-17 ביוני 2004) היא מתעמלת אומנותית ישראלית.

קריירה
------

בשנת 2023 נכללה פריצקי בנבחרת ישראל בהתעמלות אמנותית יחד עם ליזה בנצ'וק, דיאנה סברצוב, אופיר שחם, הדר פרידמן, ושני בקנוב. בחודש מרץ היא השתתפה בתחרות סבב גביע העולם באתונה שביוון, בה זכתה הנבחרת במדליות זהב בתחרויות הקרב-רב ו-5 חישוקים, ובמדליית כסף בתחרות 3 סרטים ו-2 כדורים. בתחרות שנערכה בחודשים מרץ-אפריל בסופיה שבבולגריה ובתחרות שנערכה בחודש אפריל בבאקו שבאזרבייג'ן הן זכו במדליית כסף בתחרות הקרב-רב, ובמדליות זהב בתחרויות 5 חישוקים ו-3 סרטים ו-2 כדורים.

באליפות אירופה בהתעמלות אמנותית שנערכה בחודש מאי בבאקו שבאזרבייג'ן זכתה הנבחרת במדליית ארד בתחרות הצוותית יחד עם עדי כץ ודניאלה מוניץ, במדליות כסף בתחרויות הקרב-רב ו-3 סרטים ו-2 כדורים, ובמדליית זהב בתחרות 5 חישוקים.

בתחרות סבב גביע העולם שנערכה בחודש יולי במילאנו שבאיטליה זכתה יחד עם הנבחרת במדליות כסף בתחרויות הקרב-רב ו-3 סרטים ו-2 כדורים, ובמדליית זהב בתחרות 5 חישוקים.

באליפות העולם בהתעמלות אמנותית שנערכה בחודש אוגוסט בולנסיה שבספרד זכתה הנבחרת במדליות זהב בתחרות הקרב-רב בתוצאה של 70.800 נקודות ובתחרות 3 סרטים ושני כדורים בתוצאה של 34.800 נקודות.

קישורים חיצוניים
----------------

ויקישיתוף מדיה וקבצים בנושא **רומי פריצקי** בוויקישיתוף

הערות שוליים
------------

1. ↑  Gymnastics - World Cup Rhythmic Gymnastics - Athens 2023 - Results באתר The Sports (באנגלית)
2. ↑  Gymnastics - World Cup Rhythmic Gymnastics - Sofia 2023 - Results באתר The Sports (באנגלית)
3. ↑  Gymnastics - World Cup Rhythmic Gymnastics - Baku 2023 - Results באתר The Sports (באנגלית)
4. ↑  2023 Team Results,‏ 20 במאי 2023 (באנגלית)
5. ↑  2023 Groups All-Around,‏ 20 במאי 2023 (באנגלית)
6. ↑  Gymnastics - Milan - 2023 - Detailed results באתר The Sports (באנגלית)
7. ↑  רותם פלדברג, ‏היסטוריה: זהב לנבחרת ההתעמלות האמנותית, באתר ערוץ הספורט, 25 באוגוסט 2023
8. ↑  רותם פלדברג, ‏ענקיות: זהב לישראל בתרגיל המשולב באליפות העולם, באתר ערוץ הספורט, 27 באוגוסט 2023
**רחוב ליברטי 28** (באנגלית: **28 Liberty Street**; לשעבר: **צ'ייס מנהטן פלאזה 1**, באנגלית: **One Chase Manhattan Plaza**) הוא גורד שחקים המצוי בדאונטאון מנהטן - חלקו הדרומי של רובע מנהטן של העיר ניו יורק במדינת ניו יורק שבארצות הברית.

היסטוריה ותאור המבנה
--------------------

המבנה הוקם בשנת 1961. גובהו 248 מטרים ויש בו 60 קומות (וכן 4 קומות מרתף). המבנה הוא ה-10 בגובהו בעיר ניו יורק, ה-36 בגובהו בארצות הברית וה-94 בגובהו בעולם.

המבנה, שנבנה בסגנון מודרני (הסגנון הבינלאומי) ולו חזית זכוכית ופלדה לבנה ושחורה, תוכנן על ידי גורדון בנשפט מחברת האדריכלים סקידמור, אווינגס ומריל.

לאחר הקמתו שימש המבנה את בנק צ'ייס מנהטן, ובו שכן משרדו של דייוויד רוקפלר. כיום משמש המבנה את חברת ג'יי פי מורגן צ'ייס.

המבנה נראה מרחוק מגושם ביחס למבנים הסמוכים לו - שנבנו בתקופה מוקדמת יותר, וזאת בעיקר בשל השתקפות מבני הלבנים שסביבו בחלונות הזכוכית של גורד השחקים. המגדל מצופה אלומיניום - מתכת זולה יותר, וזאת על מנת לחסוך בעלויות (ולא להשתמש בפלדת אל חלד היקרה יותר).

ראו גם
------

* גורדי שחקים בניו יורק

לקריאה נוספת
------------

* *The Chase: The Chase Manhattan Bank, N.A. 1945-1985*, John Donald Wilson, Boston: Harvard Business School Press, 1986.

קישורים חיצוניים
----------------

ויקישיתוף מדיה וקבצים בנושא **רחוב ליברטי 28** בוויקישיתוף
* 

* אתר האינטרנט הרשמי של רחוב ליברטי 28
**עלילות טייני טון - כיף של חופשה** (באנגלית: **Tiny Toon Adventures: How I Spent My Vacation**) הוא סרט קולנוע מצויר שהופץ למכירה ישירות בקלטות וידאו בשנת 1992. הסרט הופק באולפני האחים וורנר, והוא מבוסס על סדרת האנימציה "עלילות טייני טון". הסרט מתאר את קורותיהם של דמויות הסדרה במהלך חופשת הקיץ.

עלילה
-----

גיבורי הטייני טון מסיימים את הלוניברסיטה ויוצאים לחופשת הקיץ שלהם. באסטר ובאבי מנהלים קרב אקדחי מים אשר גרם להצפתו של "עמק אקמי". הארנבים, יחד עם ביירון הכלב, שטו מעבר לדרום ארצות הברית, שם הם ניסו להתחמק שהיצורים ששכנו שם ורצו לאכול אותם.

פלאקי דאק מצטרף לשמנתון החזיר ולמשפחתו לנסיעה ללונה פארק בשם "העולם השמח". הטיול היה ארוך וכאוב עבור פלאקי, אשר הוטרד מתחביבי המשפחה של שמנתון ואפילו כמעט נהרג על ידי רוצח פסיכופת שנסע בטרמפ במכונית.

בינתיים, מירה השתגעה כי היא איבדה את החתול שלה פרווני. כאשר היא ומשפחתה נסעו לשמורת טבע היא יצאה מהמכונית והטרידה את חיות השמורה. פיפי לה-פיום בזבזה את זמנה עם השחקן ג'וני פיו, אשר לא מעוניין בפיפי. תרנקול ושירלי דה-לון ראו את הסרט "בואשופוביה" בקולנוע וגם פיפי וג'וני הלכו לשם. בקולנוע תרנקול דיבר במשך כל הסרט והפריע לשירלי ולצופים ונזרק מהקולנוע על ידי משתתפי הסרט, כאשר בואשת ורודה מגיעה לקולנוע ג'וני נתן לה חתימה, בגלל זה פיפי נורא כעסה וזרקה את ג'וני מהקולנוע. מירה תפסה את ג'וני פיו וקראה לו "חתלתול".

אחרי שהבינו כי הלובי של האוניה הוא חדר מופעים, באסטר ובאבי ברחו בעזרתו של ביירון. הם נרדפו על ידי היצורים שרצו לאכול אותם, למרבה המזל הם ניצלו על ידי האופוסום הידידותי שבאסטר פגש במהלך המסע. באסטר, באבי, ביירון והאופוסום ברחו לעגלת המכרה ונופלים לחור השחור דרך וואקילנד ועד עמק אקמי.

הסרט מסתיים כאשר באסטר, באבי וכל כוכבי הסדרה מתכוננים לשנת לימודים חדשה בלוניברסיטת אקמי.

פארודיות
--------

בסרט ישנם פארודיות על סרטים שונים כמו: סופרמן ובת הים הקטנה. קריקטורות של סלבריטים כגון: אופרה וינפרי, ברברה וולטרס, ג'וני קרסון, ארסיניו הול, ג'יי לנו, שר, רוזאן בר, סילבסטר סטאלון וכו'. "העולם השמח" מבוסס על דיסניוורלד, והפרסומת בקולנוע מבוססת על הפרסומת "THX".

קישורים חיצוניים
----------------

* "עלילות טייני טון - כיף של חופשה", במסד הנתונים הקולנועיים IMDb (באנגלית)
* "עלילות טייני טון - כיף של חופשה", באתר AllMovie (באנגלית)
* "עלילות טייני טון - כיף של חופשה", באתר Hulu סרטים (באנגלית)
* "עלילות טייני טון - כיף של חופשה", במסד הנתונים הקולנועיים KinoPoisk (ברוסית)
הרב **נפתלי צבי וייס** הוא האדמו"ר מספינקא בארצות הברית, בורו פארק.

ביוגרפיה
--------

נולד לרב יעקב יוסף וייס, האדמו"ר מספינקא, ולפערל בת רבי אביש הורוביץ מקראלי. אביו התגורר בישראל ובארצות הברית לסירוגין, וניהל מוסדות חינוך הן בבני ברק והן בבורו פארק.

בחודש ניסן ה'תשמ"ח נפטר אביו, ועל פי צוואתו הוא מונה לממלא המקום באדמו"רות בבורו פארק. אחיו הגדול ממנו, הרב יצחק אייזיק וייס, נהרג כמה שנים לפני כן בתאונת דרכים.

למוסדות בראשותו כוללי אברכים, ישיבות ותלמוד תורה. כמו כן ישנם בתי מדרש שלו בבני ברק בראשות חתנו הרב אשר ישעיה אייכנשטיין, ובית המדרש "חקל יצחק" בלייקווד בראשות בנו הרב מאיר יצחק אייזיק וייס.

ב-2007 נעצר בלוס אנג'לס בחשד לעבירות מס, ונדון ל-24 חודשי מאסר, אותם ריצה החל מדצמבר 2010 ביוסטון שבטקסס.

בנו הרב יהושע שלום וייס הוא רב הקהילה בבורו פארק.

קישורים חיצוניים
----------------

* צַדִּיקִים יִרְאוּ וְיִשְׂמָחוּ • שמחת החתונה לנכד האדמו"ר מספינקא, באתר JDN‏
* משה ויסברג, הרבי מספינקא ארצות הברית שבת בבני ברק; תיעוד ממוצ"ש, באתר כל רגע

הערות שוליים
------------

1. ↑  לעיקוואד: הרחבת גבולי הקדושה אין קהל חקל יצחק ספינקא מיטן אפקויף פון דריי לאטס פאר ביהמ"ד באתר "בחצרות הקודש" (ביידיש)
2. ↑  ניצן ארליך, ‏האדמו"ר מספינקא נכנס לכלא: "גזירה מהשמים", באתר כיכר השבת, 14 בדצמבר 2010
**כינורן לבן נקוד** המכונה גם **כִּנּוֹרָן בָּרֹד** ו**גיטרן ענק** (שם מדעי: *Rhynchobatus djiddensis*) הוא יצור ימי ממשפחת הכנוריתיים שבסדרת הגיטרנאים החי במי האוקיינוס ההודי.

דג זה הוא הגדול בבני סדרת הגיטנראים והוא יכול להגיע לאורך 3.1 מ' ולמשקל 227 ק"ג. כפי ששמו מרמז הוא בעל גוף דמוי-כינור או גיטרה שטוחים, הודות לסנפירי החזה וסנפירי השת הרחבים שלו שצורתם דומה. צבעו אפור-כחול עם כתמים לבנים בפלג הגוף העליון. החוטם מחודד והזנב דק אך בעל אונות כמו של דגי גרם.

הדג מצוי על החולות והשוניות אלמוגים ויכול להסתתר בהם בהסוואה. הוא טורף דגים קטנים וחסרי חוליות ימיים הכוללים צדפות, דיונונים, וסרטנאים שונים. לעיתים דג זה שוחה במעלה שפכי נהרות קטנים.

דג זה אינו מטיל ביצים אלא משריץ עד 10 צעירים. ואולם ההתרבות שלו איטית ובשרו מבוקש למאכל ושימוש במרקים סינים ועל כן מצבו בסכנת הכחדה.

קישורים חיצוניים
----------------

ויקישיתוף מדיה וקבצים בנושא **כינורן לבן נקוד** בוויקישיתוף
* כינורן לבן נקוד, באתר ITIS (באנגלית)
* כינורן לבן נקוד, באתר NCBI (באנגלית)
* כינורן לבן נקוד, בבסיס הנתונים ARKive (באנגלית)
* כינורן לבן נקוד, באתר FishBase (באנגלית)
* כינורן לבן נקוד, באתר GBIF (באנגלית)

הערות שוליים
------------

1. ↑  כינורן לבן נקוד באתר הרשימה האדומה של IUCN
2. ↑  כִּנּוֹרָן בָּרֹד במילון בעלי חיים: דגי סחוס (תש"ס), 2000, באתר האקדמיה ללשון העברית
ארמון לובנוב-רוסטובסקי בסנקט פטרבורג, בניין משרד ההגנה לשעבר בתקופת הצאר, 1824–1918.
**בניין משרד ההגנה הרוסי** (רוסית: Третий дом Министерства обороны) הוא מטה משרד ההגנה הרוסי, הממוקם במוסקבה, רוסיה.

היסטוריה
--------

הבניין תוכנן על ידי האדריכל הרוסי לב רודנייב ושופץ על ידי מיכאיל פוזוקין שהיה האדריכל הראשי של מוסקבה (1960–1982). הקרקע הוקצתה לבנייה בשנת 1940 והבניין הושלם בשנת 1952.

בניין המשרד, שנבנה בשנות הארבעים ושופץ בשנות השמונים, ממוקם בכיכר ארבטסקאיה, בסמוך לרחוב ארבט במוסקבה. מבנים אחרים של המשרד ממוקמים ברחבי העיר מוסקבה. הגוף העליון הגבוה שאחראי על ניהול ופיקוח כוחות הצבא של המרכז הלאומי לניהול ההגנה (Национальный центр управления обороной) שנמצא בגדוד פרונזה ואחראי על ריכוז הפיקוד על הצבא.

הבניין כולל שמונה קומות. הקירות מעוטרים באבני שיש שהובאו מאורל: סרפנטין וגרניט.

ראו גם
------

* הפנטגון
* מחנה רבין (הקריה)
* בניין המטה הכללי (מוסקבה)
* בניין המטה הכללי (סנקט פטרבורג)

קישורים חיצוניים
----------------

ויקישיתוף מדיה וקבצים בנושא **בניין משרד ההגנה של רוסיה** בוויקישיתוף
* אתר האינטרנט הרשמי של משרד ההגנה (ברוסית)
**נורמן מנאה** (ברומנית: **Norman Manea**, ברומנית מבטאים "נורמן מאניה" במלעיל; נולד ב-19 ביולי 1936), סופר רומני, יהודי, תושב ארצות הברית משנת 1986.

ביוגרפיה
--------

מנאה נולד ב"בורדוז'ן" Burdujeni שבמחוז סוצ'אבה, בחבל בוקובינה ברומניה. שמו העברי הוא נח. כילד הצליח לשרוד שהות במחנה ריכוז בטרנסניסטריה, אליו נשלח עם הוריו. הוא למד הנדסה אזרחית בבוקרשט ועבד כמהנדס. הוא הופיע לראשונה כסופר בשנת 1960, בתקופת המשטר הקומוניסטי. משנת 1974 ויתר על עבודתו כמהנדס, כדי להקדיש עצמו לכתיבה ספרותית. בשנת 1986 עזב את רומניה ולאחר ששהה קרוב לשנה במערב ברלין עבר לארצות הברית. כיום משמש מנאה כפרופסור אורח לספרות בבארד קולג' Bard College שבניו יורק.

בנעוריו התלהב מנאה מהחזון הקומוניסטי, דחה את שיח בני משפחתו על הגטו וחיפש להשתלב במהפכה הקומוניסטית. כיום הוא אומר: "הנאצים היו כנים יותר מהקומוניסטים - הם עשו בהתלהבות ובהתמדה את מה שהודיעו שיעשו. לעומתם הקומוניסטים דיברו על עולם ללא מעמדות, ללא ניצול - חלום ילדות - ומהר מאוד נפערה התהום בין ההבטחות ובין האמת".

מנאה זכה ב"פרס הלאומי של היהודים האמריקאים" באפריל 1993. הוא זכה בשנת 2006 בפרס "לוקס מונדי" Lux Mundi המוענק על ידי Radio Romania Cultural עבור "כישרונו האומנותי והתמדתו המוסרית שבאמצעותה הציג לעולם המראה הכולל של החברה הרומנית ועבור הצורה בה הצליח להעביר את הדרמה של חייו על רקע היסטורי סוער". מנאה תורגם ליותר מ-15 שפות ונחשב לכותב הרומנים הרומני הנקרא ביותר בעולם.

בגרמניה, מנאה הוא הסופר הרומני הנקרא ביותר ובמיוחד זוכה להדים ספרו "שובו של החוליגאן". כאן המקום לציין את שורשי שמו - ברומניה יצאו לאור בעבר הספרים "החוליגאנים" של הוגה הדעות והסופר הרומני שהתקרנף בתקופת מלחמת העולם השנייה, מירצ'ה אליאדה וספרו של הסופר היהודי רומני מיכאיל סבסטיאן, "איך הייתי לחוליגאן".

הנושאים המועדפים בספריו הם טראומת השואה, חיי היום-יום במדינה טוטליטרית והגלות מהמולדת. ספריו מושווים עם יצירותיהם של ברונו שולץ ורוברט מוסיל ויש הטוענים שהם המשך טבעי לסגנון הגרוטסקי של פרנץ קפקא.

מכּתביו
-------

* Octombrie, la ora opt "אוקטובר, בשעה שמונה"
* Despre clovni, Dictatorul şi artistul "על ליצנים, הדיקטטור והאומן", רומן
* Fericire obligatorie "אושר חובה", אסופת נובלות
* Plicul negru "המעטפה השחורה"
* Întoarcerea huliganului "שובו של החוליגאן". ספר זה זיכה את מנאה בפרס מדיסיס לסופר זר לשנת 2006
* "בית החילזון"
* Plicuri şi portrete "מעטפות ודיוקנאות"

פרסים
-----

* 2002 זכה נורמן בפרס נונינו הבינלאומי.

* 2006 - פרס מדיסי לסופר זר - בצרפת

* 2011 - פרס נלי זק"ש

קישורים חיצוניים
----------------

ויקישיתוף מדיה וקבצים בנושא **נורמן מנאה** בוויקישיתוף
* נאומו של נורמן מנאה בטקס קסלת תואר דוקטור לשם כבוד באוניברסיטת יאשי

Observator Cultural, mai 2012, Nr.625

* נורמן מנאה (1936-), דף שער בספרייה הלאומית
* נורמן מנאה, ברשת החברתית Goodreads

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007264797205171
* BIBSYS: 90530405
* BNE: XX1065516
* BnF: cb12130858r (data)
* CANTIC: a11392459
* CiNii: DA1773754X
* GND: 120121549
* ICCU: CFIV109310
* ISNI: 0000 0000 7822 2296
* LCCN: n84189190
* LNB: 000221959
* NKC: jo2004232702
* NLG: 84061
* NSK: 000205378
* NTA: 074310054
* SELIBR: 302130
* SNAC: w6ks8hns
* SUDOC: 029752515
* VIAF: 29568491
* WorldCat: lccn-n84189190

 |
**שפתן ראשתני קליפורני** (שם מדעי: *Semicossyphus pulcher*) הוא מין של דג ממשפחת השפתוניים המצוי בימים הרדודים של מערב האוקיינוס השקט לחופי אמריקה.

מאפיינים
--------

זהו אחד מהגדולים שבשפתניים והוא יכול להגיע לאורך 91 ס"מ ולמשקל 16 ק"ג. הדג יכול לחיות מעל 20 שנה ובאופן מפתיע כל הדגים נולדים כנקבות וחלקם מחליפות את מינם לזכרים כשהם בשיא גודלם (45 ס"מ בערך). הזכרים גדולים בהרבה מהנקבות.

הדגים בעלי ראש מגודל בצבע כחול כהה עם לסת תחתונה לבנה ושפתיים אדומות מאוד ובעלות שיניים חדות וגדולות, הגוף ורוד, כחול כהה ומעט ירקרק והזנב והסנפירים כחולים.

הם טורפים החיים במים קרירים שופעי אצות קלפ ענקיות וצמחי ים ובבהם יצורים רבים. השפתן מחפש בין האבנים והאצות חסרי חוליות גדולים כמו לובסטרים, קיפודי ים ורכיכות משוריינות. שיניו של השפתן גדולות ועוזרות לו למחוץ את טרפו.

השפתן מצוי בסכנת הכחדה בעיקר עקב דיג יתר ועקב הסתבכות ברשתות דיג.

קישורים חיצוניים
----------------

ויקישיתוף מדיה וקבצים בנושא **שפתן ראשתני קליפורני** בוויקישיתוף
* שפתן ראשתני קליפורני, באתר ITIS (באנגלית)
* שפתן ראשתני קליפורני, באתר NCBI (באנגלית)
* שפתן ראשתני קליפורני, באתר Animal Diversity Web (באנגלית)
* שפתן ראשתני קליפורני, בבסיס הנתונים ARKive (באנגלית)
* שפתן ראשתני קליפורני, באתר FishBase (באנגלית)
* שפתן ראשתני קליפורני, באתר GBIF (באנגלית)

הערות שוליים
------------

1. ↑  שפתן ראשתני קליפורני באתר הרשימה האדומה של IUCN
**סימה סאמר** (בפשטו: **سيما ثمر**; בפרסית: **سیما سمر**; נולדה ב-3 בפברואר 1957) היא פוליטיקאית, רופאה ופעילת זכויות אדם אפגנית.

ביוגרפיה
--------

סאמר נולדה במחוז ע'זני שבאפגניסטן בת למשפחה מהמיעוט ההאזארי. סיימה את לימודי הרפואה באוניברסיטת קאבול ב-1982, עבדה בבית חולים ממשלתי בקאבול אך נאלצה לעזוב את משרתה ועברה לטפל בחולים במחוז הולדתה. 

לאחר שהמשטר הקומוניסטי עצר והעלים את בעלה ב-1984, נמלטה סאמר עם בנה לפקיסטן, בה שימשה כרופאה במחנה פליטים, ב-1989 הקימה את ארגון ומרפאות השוהדה, שסיפקו שירותי רפואה וחינוך לנשים וילדות פליטות מאפגניסטן. עשרות בתי ספר של הארגון נפתחו לאורך השנים ברחבי אפגניסטן, בתקופת הטליבאן היוו את האלטרנטיבה היחידה לבנות לזכות בהשכלה תיכונית, כמו כן הפעיל הארגון מוסדות השכלה חשאיים לנשים, בבירה קאבול. 

לאחר נפילת משטר טליבאן, חזרה סאמר לאפגניסטן ובדצמבר 2002 מונתה לסגניתו של נשיא הממשל האפגני הזמני, חאמיד כרזאי והשרה לענייני נשים בקבינט שלו. היא נאלצה לפרוש מהממשלה ביוני 2003 לאחר איומים מצד גורמים אסלאמיים קיצוניים שהתנגדו לביקורתה על דיני השריעה, ובפרט התנגדותה ל"פורדה" (הסתרת האישה מזרים) ולחובת לבישת בורקה. 

סאמר עומדת בראש הנציבות האפגנית העצמאית לזכויות האדם. באוגוסט 2005 מונתה לשליחת הוועדה לזכויות אדם של האו"ם לסודאן. 

לאורך השנים זכתה בהוקרות ובפרסים רבים, בהם עיטור מסדר קנדה בדרגת קצין ב-2009, בפרס גזן ההולנדי ב-2011 וב-2012 בפרס הקיום הנכון.

קישורים חיצוניים
----------------

ויקישיתוף מדיה וקבצים בנושא **סימה סאמר** בוויקישיתוף
* ד"ר סימה סאמר באתר ארגון השוהדה
* פרופיל באתר ה-BBC

הערות שוליים
------------

1. ↑  Canadian Ambassador Presents Order of Canada pin to Dr. Sima Samar, ‏24 בספטמבר 2009

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007422386605171
* GND: 1188371053
* ISNI: 0000 0000 4444 6494
* LCCN: no2005026196
* VIAF: 61273857
* WorldCat: lccn-no2005026196

 |
**שבועיים בעיר זרה** (באנגלית: **Two Weeks in Another Town**) הוא סרט דרמה אמריקאי משנת 1962 בביומו של וינסנט מינלי. בתפקידים הראשיים הופיעו קירק דאגלס, אדוארד ג'י רובינסון ודליה לביא.

התסריט מבוסס על רומן בשם זה משנת 1960, פרי עטו של הסופר האמריקאי אירווין שו.

לביא הייתה מועמדת לפרס גלובוס הזהב לשחקנית חדשה ומבטיחה לשנת ב-1963 על תפקידה בסרט זה.

תקציר העלילה
------------

ג'ק אנדרוס קירק דאגלאס הוא כוכב קולנוע שהגיע לשפל המדרגה. הוא נמצא במוסד לשיקום וגמילה בקונטיקט מאלכוהול, לאחר תאונת דרכים קשים וגירושים כואבים מאשתו קרלוטה (סיד צ'ריס).

הוא מקבל מכתב מבמאי הקולנוע מוריס קרוגר (אדוארד ג'י רובינסון) להגיע לרומא ולהשתתף בסרט שהוא מביים. לאחר התלבטויות ובהמלצת רופאו, הוא מסכים וטס לאולפני צ'ינצ'יטה ברומא.

כשהוא מגיע לשם מתנצל קרוגר ואומר שתפקידו נמסר לשחקן צעיר בשם דייוי דרו (ג'ורג' המילטון) אך הוא מציע לג'ק להישאר ולעזור לו בדיבוב הסרט. ג'ק נעלב ורוצה לחזור אך קרוגר משכנע אותו להישאר ולעבוד ביחד.

ג'ק מחזר אחרי ורוניקה (דליה לביא) צעירה יפהפייה, ידידתו של דייוי. הם מבלים באתרים המפורסמים של רומא למגינת ליבו של דייוי שבאחת הפעמים מנסה לתקוף אותו. באותו זמן הוא פוגש בגרושתו קרלוטה הנשואה למיליונר אך מנסה לחזר אחריו שוב.

גם קרוגר הוא במאי שעברו מאחוריו. אשתו קלרה (קלייר טרבור) המציקה לו כל הזמן, מזלזלת בכישוריו ובעיקר שונאת את ג'ק.

קרוגר לא עומד במתח ולוקה בהתקף לב. ג'ק מקבל על עצמו לסיים את בימוי הסרט למענו.

עם סיום ההסרטה מגיע ג'ק לביקור בבית החולים אצל קרוגר. במקום להודות לו, צורחת עליו קלרה כי הוא השתלט על הסרט של בעלה וקרוגר החלש מצדד בה.

ג'ק הנעלב פוגש בגרושתו קרלוטה וביחד הם מתחילים מסע של שתיית אלכוהול ודהירה מטורפת ברחובות רומא. לבסוף ג'ק מתעשת ומחליט לחזור לארצות הברית לקריירה מחודשת.

קישורים חיצוניים
----------------

* "שבועיים בעיר זרה", במסד הנתונים הקולנועיים IMDb (באנגלית)
* "שבועיים בעיר זרה", באתר AllMovie (באנגלית)
* "שבועיים בעיר זרה", באתר Rotten Tomatoes (באנגלית)
* "שבועיים בעיר זרה", באתר אידיבי
* "שבועיים בעיר זרה", במסד הנתונים הקולנועיים KinoPoisk (ברוסית)
* קדימון לסרט שבועיים בעיר זרה, באתר יוטיוב

|  |  |
| --- | --- |
| בקרת זהויות עריכת הנתון בוויקינתונים | 
* GND: 7607944-2
* SUDOC: 18085433X
* VIAF: 194774270
* WorldCat (עם VIAF): 194774270

 |
**גאורגיוס אפרם** (ביוונית: **Γεώργιος Εφραίμ**; נולד ב-5 ביולי 1989) הוא כדורגלן קפריסאי המשחק בעמדת הקיצוני באפואל ניקוסיה ונבחרת קפריסין.

קריירת מועדונים
---------------

אפרם התחיל את הקריירה שלו במחלקות הנוער של אפולון לימסול, ארסנל וגלאזגו ריינג'רס כאשר באחרונה סיים את גיל הנוער. ב-1 בפברואר 2009 הושאל לדנדי על מנת לקבל דקות משחק. שבוע לאחר מכן הוא ערך את הופעת הבכורה שלו נגד ליווינגסטון בה הוא הבקיע את שער הבכורה שלו.

ב-1 ביוני 2009 שוחרר מריינג'רס וחתם באומוניה ניקוסיה. בעונתו הראשונה באומוניה הוא זכה עם במועדון באליפות, ונבחר לשחקן הצעיר של השנה בקפריסין. במשך 5 עונות בהן שיחק באומוניה הוא הבקיע 25 שערים ב-134 משחקים.

ב-6 ביוני 2014 חתם באפואל ניקוסיה ל-3 שנים. ב-30 ביולי 2014 הוא ערך את הופעת הבכורה שלו במועדון בתיקו 2-2 נגד ה.י.ק. הלסינקי במסגרת מוקדמות ליגת האלופות.

קריירה בינלאומית
----------------

בצעירותו, אפרם שיחק בכל הנבחרות הצעירות של קפריסין ואף כיהן כקפטן הנבחרת הצעירה. בספטמבר 2009 ערך את הופעת הבכורה שלו בנבחרת הבוגרת.

ב-16 בנובמבר 2014 הוא הבקיע שלושער בניצחון 0-5 נגד אנדורה במסגרת מוקדמות יורו 2016. שלושת השערים הללו היו גם שערי הבכורה שלו בנבחרת, והוא הפך לשחקן הראשון שכובש שלושער במשחק נבחרת.

תארים
-----

אומוניה ניקוסיה
* אליפות קפריסין: 2009/2010
* הגביע הקפריסאי: 2010/2011, 2011/2012
* הסופר קאפ הקפריסאי: 2010, 2012

אפואל ניקוסיה
* אליפות קפריסין: 2014/2015, 2015/2016, 2016/2017
* הגביע הקפריסאי: 2014/2015

אישיים
* השחקן הצעיר של העונה בקפריסין: 2009/2010

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל השחקן באתר אפואל
**גונסאלו חאבייר רודריגס פראדו** (בספרדית: **Gonzalo Javier Rodríguez Prado**; נולד ב-10 באפריל 1984 בבואנוס איירס, ארגנטינה) הוא כדורגלן ארגנטינאי המשחק בעמדת הבלם בסן לורנסו.

קריירת מועדונים
---------------

גונסאלו החל את הקריירה בסן לורנסו. הוא ערך את הופעת הבכורה במדי הקבוצה ב-26 ביולי 2002 במשחק קבוצתו מול רוסריו סנטרל. גונסאלו החליף באותה עונה את הבלמים פבריסיו קולוצ'יני והורסיו אמלי שהובילו את הקבוצה לאליפות עונה קודם לכן. הוא הפך לאחד הבלמים הטובים בליגה והצטיין גם במדי הנבחרת הצעירה. בזכות יכולתו הטובה הוחתם על חוזה בוויאריאל הספרדית.

בעת ששיחק בספרד זומן גונסאלו לנבחרת הבוגרת. לקראת סוף 2005 נפצע בצורה קשה בברכו הימנית ונאלץ להיעדר מהמגרשים לכחצי שנה. הוא התאושש מהפציעה, אך באפריל 2006 נפצע שוב במשחק מול ברצלונה, כאשר סבל מקרע ברצועות הצולבות. בעקבות פציעה זו הושבת גונסאלו ל-3 חודשים. זמן קצר לאחר חזרתו לכושר משחק, באוגוסט 2006, נפצע גונסאלו במהלך אימון בפעם השלישית, שוב ברצועות הצולבות בברכו הימנית. אחרי חצי שנה נוספת מחוץ למגרשים, חזר גונסאלו להרכב הקבוצה.

בסוף עונת 2011/2012 ירד גונסאלו יחד עם ויאריאל לליגה הספרדית השנייה בכדורגל, דבר שסלל את דרכו בקיץ לחתום בשורות פיורנטינה האיטלקית.

ב-10 ביולי 2017 חזר רודריגס לאחר 13 שנה לקבוצת נעוריו סן לורנסו.

נבחרת ארגנטינה
--------------

גונסאלו היה שותף לזכייתה של ארגנטינה הצעירה באליפות אמריקה הדרומית עד גיל 20 ב-2003. הוא היה בהרכב הנבחרת הצעירה אשר סיימה רביעית במונדיאל הנוער באותה שנה. לרשותו שבע הופעות במדי הנבחרת הבוגרת.

קישורים חיצוניים
----------------

ויקישיתוף מדיה וקבצים בנושא **גונסאלו רודריגס** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
**לאה גולדברג בחמישה בתים** (באנגלית: **The Five Houses of Lea Goldberg**) הוא סרט תיעודי על חייה של המשוררת לאה גולדברג, בבימויו של יאיר קדר.הסרט הוקרן בבכורה ארצית בפסטיבל דוקאביב לשנת 2011. זהו הסרט הראשון בסדרת הָעִבְרִים. זוכה פרס תחרות הקולנוע הדוקומנטרי בקטגוריות העריכה, המוזיקה המקורית ועיצוב הפסקול לשנת 2011.

עלילה
-----

הסרט מספר את סיפור חייה של המשוררת לאה גולדברג באמצעות חמישה בתים (או פרקים), שיחות עם חבריה, צילומי וידאו וסטילס מארכיונים, קטעי שירה ופזמונים, טיפוגרפיה אמנותית ווידאו ארט. בין האמנים המשתתפים בסרט: קרולינה, מיכל בת-אדם, חוה אלברשטיין, יגאל שדה ואחרים.

פרסים והוקרה
------------

הסרט זכה בשלושה פרסים – פרס העריכה, פרס המוזיקה המקורית ופרס הפסקול, בתחרות הסרטים הדוקומנטריים הישראלים לשנת 2011, והוקרן בעשרות יישובים בישראל בפני קהלים שונים, בערוץ 2 ובערוץ 10.

הפקה
----

הסרט הופק על ידי יאיר קדר ויצא בסיוע הקרן החדשה לקולנוע וטלוויזיה, הרשות השנייה לטלוויזיה ולרדיו ושירות הסרטים הישראלי.

קישורים חיצוניים
----------------

* "לאה גולדברג בחמישה בתים", במסד הנתונים הקולנועיים IMDb (באנגלית)
* "לאה גולדברג בחמישה בתים", באתר אידיבי
* שגיאות פרמטריות בתבנית:יוטיוב   
'סוג: הסרט המלא' אינו ערך חוקי  לאה גולדברג בחמישה בתים, הסרט המלא באתר יוטיוב (אורך: 52:02)
* אריאנה מלמד, דמות ולא ביוגרפיה: "לאה גולדברג ב-5 בתים", באתר ynet, 18 ביולי 2011
* נירית אנדרמן, האשה האמיתית מאחורי המיתוס של לאה גולדברג, באתר הארץ, 17 במאי 2011

הערות שוליים
------------

1. ↑  נירית אנדרמן, "הדירה" קטף 3 פרסים בטקס פרסי הקולנוע הדוקומנטרי, באתר הארץ, 17 בנובמבר 2011
**אמה נאט** (באנגלית: **Emma Nutt**; יולי 1860–1915) הפכה לאישה המוקדנית הראשונה בעולם ב-1 בספטמבר 1878, כשהחלה לעבוד בחברת Edwin Holmes Telephone Despatch (שנקראה גם Boston Telephone Dispatch Company) בבוסטון, מסצ'וסטס, ארצות הברית.

ביוגרפיה
--------

בינואר 1878 החלה חברת הטלפונים של בוסטון להעסיק נערים כמפעילי טלפון, הראשון בהם היה ג'ורג' וילארד קרוי. בנים (על פי עדויות, כולל עדות מבעלה של נאט) זכו להצלחה רבה כמפעילי טלגרפיה, אך היחס חסר הסבלנות שלהם והתנהגותם (הכוללת מתיחות וקללות) לא התאימו לעבודה עם קהל ולכן החברה החלה לגייס מפעילות נשים. בזכות כך, ב-1 בספטמבר 1878, נאט התקבלה לעבודה. עבודתה נמשכה בין 33 ל-37 שנים עד לפרישתה בזמן משוער בין שנת 1911 ל-1915. שעות ספורות לאחר שנאט התחילה לעבוד, אחותה סטלה הפכה למוקדנית האשה השנייה בעולם, מה שהפך אותן גם לשתי המוקדניות האחיות הראשונות בהיסטוריה. בניגוד לאחותה, סטלה נשארה בתפקיד רק כמה שנים.

תגובת הלקוחות לקולה המרגיע והתרבותי ולסבלנותה הייתה אוהדת מאוד ולכן הוחלפו המוקדנים הגברים במוקדניות נשים. ב-1879 הועסקו בסי סנו באלאנס, אמה לנדון, קארי בולדט ומיני שומאן, המפעילות הראשונות במישיגן.

נאט נשכרה על ידי אלכסנדר גרהם בל, אשר מיוחסת לו המצאת הטלפון הראשון; היא קיבלה משכורת של 10 דולר לחודש עבור שבוע של 54 שעות. לפי הדיווחים, היא יכלה לזכור בעל פה כל מספר במדריך הטלפונים של חברת הטלפונים של ניו אינגלנד.

הנצחה
-----

"EMMA", מערכת דיבור אוטומטית שנוצרה על ידי Preferred Voice ו-Philips Electronics נקראת על שמה של אמה נאט.

ב-1 בספטמבר מצוין באופן לא רשמי בתור "יום אמה נאט".

הערות שוליים
------------

1. 1 2  Colleen Fitzpatrick (1927-04-07). "Forensic Genealogy, Who is Emma M. Nutt?". Forensicgenealogy.info. נבדק ב-2010-02-17.
2. 1 2  "AT&T, Media Info, SBC Michigan Recognizes 125 Years of Telephone Operators, Personal Service, Michigan, San Antonio, Texas, October 31, 2003". AT&T. 2003-10-31. נבדק ב-2010-02-17.
3. 1 2 3 4  Petersen, J.K. (מאי 29, 2002). *The Telecommunications Illustrated Dictionary* (second ed.). CRC Press. p. 696. ISBN 9781420040678. נבדק ב-אוגוסט 30, 2018.
4. ↑  "PBS American Experience, The Telephone". pbs.org. נבדק ב-2013-08-24.
5. 1 2  "130 Years of the Telephone". AT&T. אורכב מ-המקור ב-2013-05-29. נבדק ב-2013-09-02.
6. 1 2  "New Hampshire Telephone, "It's for You!", by Carole Soul" (PDF). אורכב מ-המקור (PDF) ב-2011-07-08. נבדק ב-2010-02-17.
7. ↑  Kate Schnedeker. "The Newsletter of the Montgomery County chapter of the National Organization for Women" (PDF). אורכב מ-המקור (PDF) ב-18 במאי 2008. נבדק ב-2010-02-17. `{{cite web}}`:  (עזרה)
8. ↑  "KMC Telecom Launches CLEC Industry's First Voice Activated Speech Recognition and 'Follow Me' Calling Services" (Press release). Business Wire. 2000-02-21. נבדק ב-2010-02-17.